b'\n_START_ARTICLE_\nMosin-Nagant\n_START_SECTION_\nZgodovina in opis\n_START_PARAGRAPH_\nPu\xc5\xa1ka se repetira z uporabo valjastega zaklepa ter uporablja strelivo kalibra 7,62\xc2\xa0mm. Od tu izhaja ime trilinijska pu\xc5\xa1ka, rusko ime za desetino merske enote palec (in\xc4\x8d) je "linija", ki meri 2,54 mm. Tri "linije" oziroma 0,3 palca meri 7,62 mm, kar je enako kalibru te pu\xc5\xa1ke. Polnila se je z okvir\xc4\x8dka, s petimi naboji skozi odprt zaklep na zgornji strani pu\xc5\xa1ke. V uporabo ruske cesarske vojske je pri\xc5\xa1la leta 1891 z namenom, da bi zamenjala takrat \xc5\xbee zastarelo enostrelko Berdan II ameri\xc5\xa1kega izvora. Zaradi svoje robustnosti in zanesljivosti, se je odli\xc4\x8dno izkazala v jarkih prve svetovne vojne in na obse\xc5\xbenih boji\xc5\xa1\xc4\x8dih druge svetovne vojne. V Rusiji in drugih dr\xc5\xbeavah uporabnicah tega oro\xc5\xbeja je bilo izdelanih ve\xc4\x8d kot trideset razli\xc4\x8dic te pu\xc5\xa1ke. Leta 1965 je Mosin-Nagant, kot standardno oro\xc5\xbeje ruske vojske zamenjala avtomatska pu\xc5\xa1ka AK, s tem pa se je prenehala tudi proizvodnja te znamenite pu\xc5\xa1ke. Od leta 1891 pa do 1965 je bilo izdelanih 37 milijonov kosov pu\xc5\xa1k, ki se \xc5\xa1e danes uporabljajo na razli\xc4\x8dnih koncih sveta.'